CELEX: 32020D1038
Language: hr
Date: 2020-07-15 00:00:00
Title: Provedbena odluka Komisije (EU) 2020/1038 оd 15. srpnja 2020. o odgodi isteka odobrenja kreozota za uporabu u biocidnim proizvodima vrste proizvoda 8 (Tekst značajan za EGP)

16.7.2020   
               
               
                  HR
               
               
                  Službeni list Europske unije
               
               
                  L 227/74
               
            
         PROVEDBENA ODLUKA KOMISIJE (EU) 2020/1038
         оd 15. srpnja 2020.
         o odgodi isteka odobrenja kreozota za uporabu u biocidnim proizvodima vrste proizvoda 8
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 14. stavak 5,
         nakon savjetovanja sa Stalnim odborom za biocidne proizvode,
         budući da:
         
                     (1)
                  
                  
                     Aktivna tvar kreozot uvrštena je u Prilog I. Direktivi 98/8/EZ Europskog parlamenta i Vijeća (2) za uporabu u biocidnim proizvodima vrste proizvoda 8 te se stoga prema članku 86. Uredbe (EU) br. 528/2012 smatra odobrenom na temelju te uredbe, podložno specifikacijama i uvjetima iz Priloga I. toj direktivi.
                  
               
                     (2)
                  
                  
                     Dana 27. listopada 2016. podnesen je zahtjev za obnovu odobrenja kreozota u skladu s člankom 13. stavkom 1. Uredbe (EU) br. 528/2012.
                  
               
                     (3)
                  
                  
                     Provedbenom odlukom Komisije (EU) 2017/2334 (3) datum isteka odobrenja kreozota odgođen je do 31. listopada 2020. kako bi se omogućilo dostatno vrijeme za ispitivanje zahtjeva.
                  
               
                     (4)
                  
                  
                     Dana 16. rujna 2019. prijašnje nadležno ocjenjivačko tijelo Ujedinjene Kraljevine dostavilo je Europskoj agenciji za kemikalije („Agencija”) preporuku o obnovi. Nadležno tijelo Poljske preuzelo 30. siječnja 2020. ulogu ocjenjivačkog tijela nadležnog za procjenu zahtjeva. S obzirom na to da je nadležno tijelo provelo potpuno ocjenjivanje zahtjeva, Agencija u skladu s člankom 14. stavkom 3. Uredbe (EU) br. 528/2012 treba pripremiti i Komisiji dostaviti mišljenje o obnovi odobrenja aktivne tvari u roku od 270 dana od primitka preporuke nadležnog ocjenjivačkog tijela.
                  
               
                     (5)
                  
                  
                     Osim toga, budući da je razvrstan kao karcinogena tvar kategorije 1B u skladu s Uredbom (EZ) br. 1272/2008 Europskog parlamenta i Vijeća (4) i da ispunjava kriterije da bude definiran kao postojana, bioakumulativna i otrovna tvar i vrlo postojana i vrlo bioakumulativna tvar u skladu s Prilogom XIII. Uredbi (EZ) br. 1907/2006 Europskog parlamenta i Vijeća (5), kreozot ispunjava kriterije za isključivanje utvrđene u članku 5. stavku 1. točkama (a) i (e) Uredbe (EU) br. 528/2012. Stoga je potrebno dodatno ispitivanje kako bi se donijela odluka o tome je li ispunjen barem jedan od uvjeta iz članka 5. stavka 2. prvog podstavka Uredbe (EU) br. 528/2012 te može li se stoga odobrenje kreozota obnoviti.
                  
               
                     (6)
                  
                  
                     Nadalje, kreozot, njegovi spojevi i drvo koje je njima tretirano podliježu ograničenjima iz Priloga XVII. Uredbi (EZ) br. 1907/2006. Prema Provedbenoj odluci Komisije (EU) 2019/961 (6), Francuska Agenciji mora dostaviti dosje u skladu s Prilogom XV. Uredbi (EZ) br. 1907/2006 kojim pokreće Unijin postupak uvođenja ograničenja u skladu s člancima od 69. do 73. te uredbe. Potrebno je dodatno ispitivanje kako bi se osigurala dosljednost između ocjene obnove odobrenja kreozota kao aktivne tvari na temelju Uredbe (EU) br. 528/2012 i Unijina postupka uvođenja ograničenja na temelju Uredbe (EZ) br. 1907/2006, te kako bi se osigurala djelotvorna kontrola kreozota i drva koje je njime tretirano.
                  
               
                     (7)
                  
                  
                     Iz razloga koji su izvan kontrole podnositelja zahtjeva odobrenje kreozota za uporabu u biocidnim proizvodima vrste 8 vjerojatno će isteći prije donošenja odluke o njegovoj obnovi. Stoga je potrebno dodatno odgoditi datum isteka odobrenja kreozota za razdoblje koje je dostatno za ispitivanje zahtjeva.
                  
               
                     (8)
                  
                  
                     S obzirom na razdoblje koje je Agenciji potrebno za pripremu i dostavljanje mišljenja i razdoblje koje je potrebno za donošenje odluke o tome je li ispunjen barem jedan od uvjeta iz članka 5. stavka 2. prvog podstavka Uredbe (EU) br. 528/2012 i može li se stoga odobrenje kreozota obnoviti, primjereno je odgoditi datum isteka odobrenja kreozota do 31. listopada 2021.
                  
               
                     (9)
                  
                  
                     Osim kada je riječ o datumu isteka odobrenja, kreozot ostaje odobren podložno specifikacijama i uvjetima iz Priloga I. Direktivi 98/8/EZ,
                  
               DONIJELA JE OVU ODLUKU:
         
            Članak 1.
            Datum isteka odobrenja kreozota za uporabu u biocidnim proizvodima vrste proizvoda 8 odgađa se do 31. listopada 2021.
         
         
            Članak 2.
            Ova Odluka stupa na snagu dvadesetog dana od dana objave u Službenom listu Europske unije.
         
         
            Sastavljeno u Bruxellesu 15. srpnja 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 167, 27.6.2012., str. 1.
         
         
            (2)  Direktiva 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (SL L 123, 24.4.1998., str. 1.).
         
            (3)  Provedbena odluka Komisije (EU) 2017/2334 оd 14. prosinca 2017. o odgodi isteka odobrenja kreozota za uporabu u biocidnim proizvodima vrste proizvoda 8 (SL L 333, 15.12.2017., str. 64.).
         
            (4)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).
         
            (5)  Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).
         
            (6)  Provedbena odluka Komisije (EU) 2019/961 od 7. lipnja 2019. o odobravanju privremene mjere koju je Francuska Republika poduzela u skladu s člankom 129. Uredbe (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) kako bi ograničila uporabu i stavljanje na tržište određenog drva tretiranog kreozotom i drugim tvarima sličnima kreozotu (SL L 154, 12.6.2019., str. 44.).